Document ID: 32010R0915

KOMISSION ASETUS (EU) N:o 915/2010,
annettu 12 päivänä lokakuuta 2010,
unionin yhteensovitetusta monivuotisesta valvontaohjelmasta vuosiksi 2011, 2012 ja 2013 kasvi- ja eläinperäisissä elintarvikkeissa ja niiden pinnalla olevien torjunta-ainejäämien enimmäismäärien noudattamisen varmistamiseksi ja kuluttajien kyseisille torjunta-ainejäämille altistumisen arvioimiseksi
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 29 artiklan,
sekä katsoo seuraavaa:
(1)
Komission asetuksella (EY) N:o 1213/2008 (2) perustettiin ensimmäinen yhteensovitettu monivuotinen yhteisön valvontaohjelma, joka kattaa vuodet 2009, 2010 ja 2011. Kyseistä ohjelmaa jatkettiin yhteensovitetusta monivuotisesta yhteisön valvontaohjelmasta vuosiksi 2010, 2011 ja 2012 kasvi- ja eläinperäisissä elintarvikkeissa ja niiden pinnalla olevien torjunta-ainejäämien enimmäismäärien noudattamisen varmistamiseksi ja kuluttajien kyseisille torjunta-ainejäämille altistumisen arvioimiseksi 28 syyskuuta 2009 annetulla komission asetuksella (EY) N:o 901/2009 (3).
(2)
Ruokavalion perusta koostuu unionissa 30-40 elintarvikkeesta. Koska torjunta-aineiden käytössä ilmenee kolmen vuoden kuluessa merkittäviä muutoksia, torjunta-aineita olisi seurattava kyseisissä elintarvikkeissa kolmen vuoden välein kuluttajien altistumisen ja Euroopan unionin lainsäädännön soveltamisen arvioimiseksi.
(3)
Binomiaalisen todennäköisyysjakauman avulla voidaan laskea, että tutkimalla 642 näytettä voidaan yli 99 prosentin luotettavuudella havaita näyte, jonka sisältämien torjunta-ainejäämien määrä ylittää määritysrajan, kun vähintään yksi prosentti tuotteista sisältää torjunta-ainejäämiä kyseisen rajan ylittävän määrän. Näytteiden keruu olisi suhteutettava jäsenvaltioiden kesken väestön määrän mukaisesti siten, että vuosittain otetaan tuotetta kohden vähintään 12 näytettä.
(4)
Jos torjunta-aineen jäämän määritelmä sisältää muita tehoaineita, aineenvaihduntatuotteita tai hajoamistuotteita, aineenvaihduntatuotteet olisi tarvittaessa ilmoitettava erikseen.
(5)
Komission verkkosivustolla on julkaistu elintarvikkeiden ja rehujen torjunta-ainejäämien määrityksessä käytettävien menetelmien validointia ja laadunvalvontamenettelyjä koskevat ohjeet (Method Validation and Quality Control Procedures for Pesticide Residue Analysis in food and feed) (4). Jäsenvaltioiden olisi saatava tietyin edellytyksin käyttää kvalitatiivisia seulontamenetelmiä.
(6)
Näytteenottomenettelyjen osalta olisi sovellettava yhteisön näytteenottomenettelyistä kasvi- ja eläinperäisten tuotteiden torjunta-ainejäämien virallisessa tarkastuksessa ja direktiivin 79/700/ETY kumoamisesta 11 päivänä heinäkuuta 2002 annettua komission direktiiviä 2002/63/EY (5), johon on sisällytetty Codex Alimentarius -komission suosittelemat näytteenottomenetelmät ja -menettelyt.
(7)
On tarpeen arvioida, noudatetaanko äidinmaidonkorvikkeista ja vieroitusvalmisteista 22 päivänä joulukuuta 2006 annetun komission direktiivin 2006/141/EY (6) 10 artiklassa sekä imeväisille ja pikkulapsille tarkoitetuista viljapohjaisista valmisruoista ja muista lastenruoista ja direktiivin 1999/21/EY muuttamisesta 5 päivänä joulukuuta 2006 annetun komission direktiivin 2006/125/EY (7) 7 artiklassa säädettyjä jäämien enimmäismääriä, ottaen huomioon ainoastaan jäämien määritelmät sellaisina kuin ne vahvistetaan asetuksessa (EY) N:o 396/2005.
(8)
On myös tarpeen arvioida torjunta-aineiden mahdolliset aggregoidut, kumulatiiviset ja synergiavaikutukset. Arviointi olisi aloitettava eräistä organofosfaateista, karbamaateista, triatsoleista ja pyretroideista liitteen I mukaisesti.
(9)
Jäsenvaltioiden olisi toimitettava vuosittain 31 päivään elokuuta mennessä edellistä kalenterivuotta koskevat tiedot.
(10)
Oikeusvarmuuden vuoksi asetus (EY) N:o 901/2009 olisi kumottava peräkkäisten monivuotisten ohjelmien päällekkäisyydestä mahdollisesti johtuvien sekaannusten välttämiseksi. Sitä olisi kuitenkin sovellettava vielä vuonna 2010 testattuihin näytteisiin.
(11)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Jäsenvaltioiden on vuosien 2011, 2012 ja 2013 aikana otettava tuotteiden ja torjunta-ainejäämien yhdistelmistä näytteitä ja analysoitava ne liitteen I mukaisesti.
Kustakin tuotteesta on otettava liitteessä II vahvistettu määrä näytteitä.
2 artikla
1. Erä, josta näyte otetaan, on valittava satunnaisesti.
Näytteenottomenettelyn, mukaan luettuna yksikköjen lukumäärä, on oltava direktiivin 2002/63/EY mukainen.
2. Näytteet on analysoitava asetuksessa (EY) N:o 396/2005 vahvistettujen jäämien määritelmien mukaisesti.
3 artikla
1. Jäsenvaltioiden on toimitettava vuosina 2011, 2012 ja 2013 testattujen näytteiden analyysitulokset vuosittain vastaavasti 31 päivään elokuuta 2012, 2013 ja 2014 mennessä.
Kyseisten tulosten lisäksi jäsenvaltioiden on toimitettava seuraavat tiedot:
a)
käytetyt määritysmenetelmät ja toteutuneet raportointirajat ohjeiden (Method Validation and Quality Control Procedures for Pesticide Residue Analysis in food and feed) mukaisesti; kun käytetään kvalitatiivista seulontaa, raportointirajan alittavista tuloksista olisi raportoitava ilmoittamalla ”ei havaittu”.
b)
kansallisissa valvontaohjelmissa ja unionin valvontaohjelmissa käytetyt määritysrajat;
c)
yksityiskohtaiset tiedot toteutetuista täytäntöönpanotoimenpiteistä, jos kansallinen lainsäädäntö tämän mahdollistaa;
d)
jos jäämien enimmäismäärät ylittyvät, ilmoitetaan mahdolliset syyt tähän sekä olennaiset havainnot riskienhallintatoimista.
2. Jos torjunta-aineen jäämän määritelmään sisältyy tehoaineita, metaboliitteja ja/tai hajoamis- tai reaktiotuotteita, jäsenvaltioiden on raportoitava analyysitulokset jäämän oikeudellisen määritelmän mukaisesti. Tarvittaessa kutakin merkittävää, jäämän määritelmässä mainittua isomeeriä tai metaboliittia koskevat tulokset on ilmoitettava erikseen.
4 artikla
Kumotaan asetus (EY) N:o 901/2009.
Sitä on kuitenkin sovellettava vielä vuonna 2010 testattuihin näytteisiin.
5 artikla
Tämä asetus tulee voimaan 1 päivänä tammikuuta 2011.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 12 päivänä lokakuuta 2010.

Labels: 17
20
0
3
6
15